als_Latn dik_Latn sag_Latn
Treshja e sulmit të Barcelonës, Lionel Messi, Luis Suarez e Neymar ka realizuar 23 gola e 13 asistime deri më tani gjatë vitit 2015, më tepër se dyfishi i rivalit, Real Madrid. Kjo ka bërë që gjiganti katalan të mbajë gjallë ëndrrën e madhe, triumfin e tre titujve
Viti 2015 ka filluar në mënyrë të shkëlqyeshme për repartin sulmues të Barcelonës, treshen kryesore, Lionel Messi, Neymay dhe Luis Suarez. Ata së bashku kanë realizuar 23 gola dhe 13 asistime deri më tani nga fillimi i vitit.
Të vetmit që u afrohen janë treshja e Real Madridit, Cristiano Ronaldo, Karim Benzema e Gareth Bale. Por, dallimi është i madh. Tre sulmuesit e Los Blacos kanë realizuar bashkërisht 10 gola e pesë asistime më 2015, shkruan Zëri.
Derisa treshja e sulmit në skuadrën e Luis Enriques është duke shkelur gjithçka para vetes, ajo e Carlo Ancelottit nuk është në nivelin e rëndomtë. Faj ka edhe realizatori më i mirë i La Ligës me 28 gola, Ronaldo, i cili ka shënuar vetëm dy herë më 2015, por mungoi në dy ballafaqime për shkak të përjashtimit në duelin kundër Cordobas.
Përveç numrit të golave dhe asistimeve, Barcelona është para Realit edhe në objektivat e sezonit. Gjiganti katalan është duke luftuar për të tre titujt, La Liga, Liga e Kampionëve dhe Copa del Rey, kurse Real Madrid është përshëndetur nga kupa, përcjell Zëri.
Po ashtu, avantazhi i Los Blancos në La Ligë është ngushtuar në një pikë më tepër se Barcelona, pas humbjes së rëndë nga Atletico Madrid. Messi, Suarez e Neymar kanë realizuar 23 nga 37 golat e Barcelonës më 2015. Argjentinasi veçohet me 11 gola, pas tij vjen Neymar me nëntë dhe Suarez me tri.
Në kategorinë e asistimeve, Messi dhe Suarez kryesojnë me nga gjashtë secili, kurse Neymar ka shtuar një. Messi ka shkëlqyer deri më tani gjatë këtij viti. Sulmuesi është arsyeja kryesore pse Barcelona është në seri të rezultateve pozitive, raporton Zëri.
Kurse, si dëshmi se ylli argjentinas vërtet ka shpërthyer gjatë vitit 2015 shërben bilanci i përgjithshëm se ai ka realizuar më tepër gola se komplet treshja e sulmit të skuadrës rivale, Real Madrid.
Messi ka shënuar 11 gola deri më tani gjatë vitit 2015, një më shumë se treshja e Los Blancos, Karim Benzema, Cristiano Ronaldo e Gareth Bale, të njohur si BBC.
Ëndrra e Barcelonës
Barcelona ka një ëndërr të madhe, skuadra e Luis Enriques synon të fitojë të tri garat në të cilat është ende në kërkim të triumfit: Ligën e Kampionëve, La Liga dhe Copa del Rey.
Njësoj sikurse me Pep Guardiolën më 2009, gjiganti katalan këtë edicion është optimist se mund të realizojë një stinor të suksesshëm. Dhe, krejt kjo falë formës së shkëlqyeshme të sulmuesit Lionel Messi, por edhe partnerit të tij, Neymar, që kanë filluar furishëm vitin 2015.
Barcelona ka një pikë më pak se Reali në La Ligë, ka avantazh 3:1 pas ndeshjes së parë gjysmëfinale në Copa del Rey, ndërsa në Ligën e Kampionëve do të luajë kundër Manchester Cityt. /Zëri/
als_Latn als_Latn als_Latn als_Latn als_Latn als_Latn als_Latn als_Latn als_Latn oci_Latn als_Latn als_Latn als_Latn